Wien (dpa/SN). Wumjetowanja přećiwo awstriskej konserwatiwnej stronje ÖVP tež pod nowym kanclerom Alexanderom Schallenbergom njewoteběraja. Hakle wčera je nowy kancler přepytowanja přećiwo swojemu předchadnikej Sebastianej Kurzej „wopačne“ mjenował. Kurz bě sobotu zastojnstwo złožił. Kaž šef FPÖ Herbert Kickl zwurazni, Schallenberg přepytowanja justicneho ministerstwa do prašenja staja, štož žadyn prawy signal njeje.
Afghanistan tema posedźenja
Rom (dpa/SN). Něhdźe dwaj měsacaj po tym zo su talibanojo w Afghanistanje móc přewzali, dźensa industrijne staty G20 wo połoženju wuradźuja. Na widejowe posedźenje je italski ministerski prezident Mario Draghi přeprosył. Wobdźělnicy chcychu humanitarnu situaciju w kraju rozjimać, ale tež naležnosć, kak přichodnje z talibanami wobchadźeć. Minjeny kónc tydźenja běchu so zastupjerjo USA z islamistami hižo w katarskej stolicy Doha wosobinsce schadźowali.
Za wosomlětnej dale pytaja
b.) 1950 do 1960
Dokelž hodźeše so spočatk 1950tych lět dale jenož (prowizoriske) kopanišćo při młodowni wužiwać, nasrěbachu sej mužojo a młodźina wosebje w přećelskich hrach z SJ Hórki dalše sebjewědomje. Młodźina přěhra 1954 na přikład z 0:5, ale lěto pozdźišo Hórčenjo jeno z 1:0 snadnje dobychu. Najlěpši wuslědk muži bě njerozsudne 4:4.
W lětach 1951 do 1959 bě Bruno Richter předsyda Pančičanskich koparjow. W tej dobje nasta na městnje dźensnišeho twjerdeho nowe hrajnišćo. Ze zapalom poda so muske mustwo w sezonje 1954/1955 do dypkowych hrow. Najlěpše zaměstnjenje poradźi so w 2. wokrjesnej klasy 1956 z třećim městnom. Načolnik SJ Hórki postupi w samsnym lěće do 1. wokrjesneje klasy. Samsne lěto pak so traktoristam sensacija zešlachći: na Serbskim sportowym zjězdźe w Radworju dobychu pokalne finale z 1:0 přećiwo Hórčanam, jako Jan Hicka hižo w prěnich mjeńšinach „złote“ wrota třěli. W młodźinskej stafli mjenowaneje sezony Hórčanski dorost z 45:6 wrotami a 18:2 dypkami jasnje dominowaše, mjeztym zo zabrachu „klóšterscy“ 6. městno (17:28 resp. 9:11).
Wojerecy/Budyšin/Kamjenc (SN/JaW). We Łužicy schorjenja z tak mjenowanym respiratoriskim syncycialnym wirusom, skrótka RS-wirusom, přiběraja. To wobkrućichu našemu wječornikej wjacore hornjołužiske chorownje.
Kaž medijowy rěčnik Wojerowskeho jězorinoweho klinikuma Gernot Schweitzer informuje, su tam lětsa hižo 29 schorjenjow z wirusom zwěsćili. „Z toho bě 28 jeničce wot 1. septembra hač do dźensnišeho“, tak Schweitzer. Hišće dźensa rano wón aktualnje dodawa, „zo zwěsćeja tuchwilu na dźěćacej staciji jasnje wyše ličby dźěći z RS-schorjenjom hač minjene lěta. Tohodla je naša dźěćaca stacija dospołnje wućežena“.
Drježdźany (dpa/SN). Sakski hospodarski minister Martin Dulig (SPD) so za to wupraja, minimalnu mzdu ruče na dwanaće eurow zwyšić. Jeničce w swobodnym staće nimale kóždy třeći přistajeny z toho profituje, Dulig wčera w Drježdźanach rjekny, pokazujo na sonděrowanske rozmołwy. Wšako je minimalna mzda centralny dypk SPD. „Dźěławi měli respekt a hódnoćenje nazhonić.“
Sakske hospodarske ministerstwo je nadawk za studiju dał, z kotrejž přepytowachu fachowcy lěta 2015 zawjedźenu minimalnu mzdu. Kaž z dokumenta wuchadźa, njejsu w jeje zwisku žane negatiwne efekty inwesticije nastupajo. Hladajo na mało fachowcow su fairne mzdy za předewzaća wažne. Hač do lěta 2030 budźe po słowach hospodarskeho ministra jeničce w Sakskej něhdźe 200 000 ludźi mjenje na dźěłowych wikach k dispoziciji. Dotal wučinja minimalna mzda 9,60 eurow, hač do julija 2022 ma wona na 10,45 eurow postupić.
Berlin (dpa/SN). Po historiskej poražce při wólbach zwjazkoweho sejma chce CDU na wosebitym stronskim zjězdźe cyle nowe nawodnistwo wolić. To zdźěli wčera generalny sekretar strony Paul Ziemiak po posedźenju načolnych gremijow w Berlinje. Hižo 30. oktobra maja so wo-krjesni předsydźa zetkać, zo móhli měnjenje čłonstwa zhonić. Tři dny po tym matej prezidij a zwjazkowe předsydstwo rozsudźić, kak chcedźa bazu do personelneho a wobsahoweho nowowusměrjenja zakótwić. Hač budźe stronski zjězd w decembrje abo januarje, njeje jasne.
Zo ma so w CDU nuznje něšto změnić, wuchadźa tež z aktualneho naprašowanja instituta Insa. Tam leži unija dźensa pod 20 procentami. To je 1,5 procentow mjenje hač tydźenja a najniša hódnota CDU/CSU hladajo na wšitke wot instituta dotal přewjedźene naprašowanja. SPD žněje 28,5 procentow hłosow, štož je poł procenta wjace. Za Zelenych rozsudźi so 16 procentow naprašowanych, FDP přińdźe na 14,5 proc., a AfD by jědnaće proc. ludźi woliło. Lěwica pak dale přiwisnikow zhubja a docpěwa jenož hišće štyri procenty (-0,5 procentow).
Choćebuz/Rowno (SN). Delegacija zastupjerjow indigeneho ludu Zapatistas w Mexiku zetka so minjeny pjatk z čłonami Choćebuskeje wobswětoweje syće Zelena liga. W rozmołwje dźěše předewšěm wo napinanja Němskeje škit klimy nastupajo a wo měrliwe protestne formy přećiwo wudobywanju wuhla we Łužicy. Hač do lěta 2037 hišće Zelena liga dźěl lěsa bjezposrědnje při Wochožanskej jamje wotnaja, kotryž je tohorunja za wudobywanje brunicy předwidźany. Nimale dwě lěće wotměwaja w lěsu kubłanske a kulturne poskitki, přiwšěm je přestrjeń dale wohrožena. „Wobhospodarjer, koncern Łužiska energija a milinarnje (LEAG), chce najebać wobzamknjeny kónc wudobywanja wuhla lěs wotbagrować. Samo wuswojenje su hižo přizjewili“, Rebekka Schwarzbach z wobswětoweje skupiny hosćom z Mexika rozłoži. „Lěs jim dobrowólnje njedamy. W nuzowym padźe ma sudnistwo rozsudźić.“
Moskwa (dpa/SN). Ličba na koronawirus zemrětych w Ruskej je minjeny kónc tydźenja zaso nowy rekord docpěła. Po informacijach oficialnych zamołwitych w Moskwje je předwčerawšim w běhu 24 hodźin 962 ludźi po cyłym kraju zemrěło, dźeń do toho bě jich 968. Ličba nowoinfekcijow leži wšědnje pola něhdźe 30 000 padow. Němske zwjazkowe knježerstwo je kraj mjeztym jako kónčinu z wysokim rizikom zastopnjowało.
Oficialne korona-ličby w Ruskej su hižo dlěje w masiwnej kritice. Kritiski portal zona.media na to skedźbnja, zo je ruski statistiski zarjad w awgusće nimale 50 000 mortwych korony dla w kraju registrował. Zamołwići knježerstwa pak mjenowachu jeničce ličbu 24 661. Přičina dalšich infekcijow je po měnjenju ruskich zarjadow mało zwólniwosće ludźi so šćěpić dać. Na zapadźe kraja wuwite srědki njejsu w Ruskej dowolene. Knježerstwo pak na tym wobstawa, w Moskwje wuwity srědk Sputnik V abo jedyn z tamnych pjeć swójskich srědkow wužiwać. Sputnik V je we wjac hač 70 krajach dowoleny srědk, w USA a EU pak nic. Tež mnozy Rusojo sami šćěpiwu njedowěrjeja.
Berlin (dpa/SN). Po šěsć a poł lěće na čole AfD so Jörg Meuthen wróćo sćehnje a nochce po intensiwnych rozmołwach ze swójbu znowa za předsydstwo strony w decembrje kandidować. To je wón čłonam wčera w lisće oficialnje zdźělił. Zhromadnje z Tinom Chrupallu ze Zhorjelskeho wokrjesa 60lětny AfD nawjeduje. Swojeho politiskeho dźěła so Meuthen přiwšěm wzdać nochce a budźe „swój hłós słyšomnje zasadźeć“. Tuchwilu je wón zapósłanc Europskeho parlamenta. W zašłymaj dwěmaj lětomaj bě Meuthen za poměrniši kurs w stronje, štož pak jemu njepřećelow wunjese. Wosebje prawicarsce wusměrjene hibanje wokoło durinskeho šefa Björna Höcki je přećiwo njemu dźěłało. Mjeztym tež zwjazkowy wustawoškit prawicarskoekstremne hibanje wobkedźbuje.
bos_Latn zsm_Latn szl_Latn bos_Latn pol_Latn ces_Latn szl_Latn pol_Latn slk_Latn pol_Latn hrv_Latn szl_Latn ces_Latn szl_Latn szl_Latn szl_Latn pol_Latn